**Cynllun Gweithredu HIV i Gymru – Ymgynghoriad**

**Cyflwyniad**

Mae ein Rhaglen Lywodraethu yn nodi ymrwymiadau uchelgeisiol i ddatblygu Cynllun Gweithredu HIV i Gymru a mynd i'r afael â'r stigma a brofir gan y rhai sy'n byw gyda HIV. Yr egwyddorion arweiniol sy'n sail i'r Cynllun Gweithredu **3 blynedd** drafft hwn ar gyfer 2023-26 yw na ddylid gadael neb ar ôl, y dylid annog a dathlu cynwysoldeb ac amrywiaeth, ac y dylai'r holl gymunedau rydym yn eu gwasanaethu fod yn rhan annatod o'r ddeialog, y drafodaeth a'r penderfyniadau ynghylch HIV.

**Datblygu’r Cynllun Gweithredu HIV i Gymru**

Rydym yn cydnabod pwysigrwydd gweithio mewn partneriaeth i gyflawni ein hymrwymiadau. Datblygwyd y Cynllun Gweithredu hwn gan Weithgor Cynllun Gweithredu HIV a sefydlwyd gan Lywodraeth Cymru ac a gefnogwyd gan dri grŵp gorchwyl a gorffen a oedd yn canolbwyntio ar: stigma; cymorth gan gymheiriaid a byw'n dda gyda HIV; a PrEP ac atal.

Roedd aelodau’r grwpiau hynny’n dod o ystod eang o sefydliadau, gan gynnwys pobl sy'n byw gyda HIV, ac roedd gan bob un ohonynt arbenigedd sylweddol. Rydym hefyd wedi gweithio'n agos gyda chydweithwyr ar draws Llywodraeth Cymru, yn enwedig arweinwyr polisi LHDTC+ sy'n datblygu Cynllun Gweithredu ar LHDTC+ i Gymru. Ystyriodd yr aelodau y dystiolaeth gyfredol a’r arferion da presennol a pherthnasedd hynny i Gymru, ac maent wedi cyflwyno 26 o gamau gweithredu i helpu i gyflawni ein hymrwymiad i gael gwared ar HIV erbyn 2030 ac i fynd i'r afael â stigma sydd ynghlwm wrtho.

**Yr amserlen ymgynghori**

Bydd yr ymgynghoriad yn agored am 12 wythnos. Rydym yn croesawu barn pobl sy'n byw gyda HIV, rhanddeiliaid a'r cyhoedd yn ehangach a hoffem gael eich sylwadau. Byddwn yn ystyried yr ymatebion i'r ymgynghoriad er mwyn gallu mireinio’r Cynllun, a’r nod yw ei gyhoeddi’n derfynol yn ddiweddarach yn 2022.

**Yr hyn yr hoffem ei gael gennych**

Mae’r Cynllun Gweithredu HIV i Gymru yn cynnwys blaenoriaethau clir a chamau gweithredu wedi'u targedu sy'n ymwneud â'r blaenoriaethau hyn a bydd yr ymgynghoriad hwn yn ein helpu i gael gwybod ai dyma'r blaenoriaethau a'r camau gweithredu cywir i ganolbwyntio arnynt, er mwyn cyflawni ein nodau.

Rydym wedi cynnwys nifer o gwestiynau i chi eu hystyried, ond rydym hefyd yn croesawu ymatebion mewn fformat sy'n dderbyniol i chi, gan gynnwys clipiau fideo neu syniadau ysgrifenedig yn yr iaith rydych chi'n teimlo'n fwy cyfforddus yn ysgrifennu ynddi.

Atgoffir ymatebwyr bod yr hawl i ryddid mynegiant yn hawl amodol a bod troseddau penodol yn bodoli mewn perthynas â throseddau casineb, wedi’u creu gan Ddeddf Trefn Gyhoeddus 1986 a Deddf Cyfathrebu Maleisus 1988 er enghraifft. Mae'r Comisiwn Cydraddoldeb a Hawliau Dynol wedi llunio [canllawiau ar faterion yn ymwneud â rhyddid mynegiant](https://www.equalityhumanrights.com/sites/default/files/20150318_foe_legal_framework_guidance_revised_final.pdf) a lle y gallai hyn fod wedi’i gyfyngu. Gwnewch yn siŵr bod unrhyw ymateb a rowch i’r ymgynghoriad yn gyfreithlon.

**Cwestiynau’r ymgynghoriad:**

Defnyddiwch y cwestiynau canlynol yn sail i'ch ymateb. Mae croeso ichi ychwanegu sylwadau neu wybodaeth ychwanegol os dymunwch.

1. Ydych chi'n cytuno â'r pum cam gweithredu cyffredinol a nodir yn y cynllun hwn? A oes camau cyffredinol eraill y dylid eu cynnwys?
2. Ydych chi'n cytuno â'r rhestr o gamau gweithredu a gynigir? A oes unrhyw rai y byddech yn eu hychwanegu neu eu tynnu o'r 26 a nodwyd ar hyn o bryd?
3. Beth yw'r heriau a allai olygu nad fydd yr ymrwymiad i ddileu trosglwyddiad HIV erbyn 2030 yn cael ei wireddu? A oes unrhyw heriau amlwg yn ymwneud ag unrhyw gamau penodol y teimlwch y dylid tynnu sylw atynt?
4. A oes unrhyw adnoddau (gallai hyn gynnwys cyllid, amser staff, hyfforddiant, mynediad at gymorth neu wasanaethau ymhlith pethau eraill) na chyfeirir atynt yn ein Cynllun, ond a fydd yn angenrheidiol wrth gyflawni'r nodau a'r camau gweithredu a nodir yn y Cynllun hwn?
5. Rydym wedi gofyn nifer o gwestiynau penodol. Os oes gennych unrhyw faterion cysylltiedig nad ydym wedi rhoi sylw penodol iddynt, defnyddiwch y lle hwn i sôn amdanynt: